Maatietopalvelu

Kyselyvastaus

**Asiakirjan tunnus:** KT800

**Päivämäärä**: 21.11.2023

**Julkisuus:** Julkinen

**Somalia / Vähemmistöryhmään kuuluminen ja Somalian armeijassa toimiminen**

**Somalia / Belonging to a minority group and serving in the Somali army**

Kysymykset

1. Toimiiko Somalian armeijassa vähemmistöryhmiin tai -klaaneihin, erityisesti Midgan- tai Madhibaan-ryhmiin kuuluvia?

2. Voiko vähemmistöryhmään kuuluva henkilö toimia esimiestehtävissä armeijassa?

3. Onko henkilö, jonka äiti kuuluu jaloon valtaklaaniin ja isä vähemmistöryhmään, paremmassa asemassa armeijaan työllistymisen näkökulmasta, kuin henkilö, jonka molemmat vanhemmat kuuluvat vähemmistöryhmään (Midgan/Madhibaan)?

Questions

1. Are there members of minority groups or clans, especially the Midgan or Madhibaan groups, serving in the Somali army?

2. Can a person belonging to a minority group hold a supervisory position in the army?

3. Is a person whose mother belongs to a strong noble clan and whose father belongs to a minority group in a better position from the point of view of being recruited to the army than a person whose both parents belong to a minority group (Midgan/Madhiba)?

# Toimiiko Somalian armeijassa vähemmistöryhmiin tai -klaaneihin, erityisesti Midgan- tai Madhibaan-ryhmiin kuuluvia?

**Taustaa**

Somalian yhteiskuntaa ja sosiaalista elämää määrittää olennaisella tavalla väestön jakautuminen eri klaaneihin. Klaanilla tarkoitetaan sukuyhteisöä, joka polveutuu tietystä kantavanhemmasta, ja jonka jäsenyys periytyy patrilineaalisesti isältä lapselle. Valtaosa väestöstä kuuluu jalosukuisina itseään pitäviin paimentolaisklaaniperheisiin, joita ovat Darood, Hawiye ja Dir. Somalimaassa valtaklaanina olevaa Isaaq-klaania pidetään näkökulmasta riippuen joko itsenäisenä klaaniperheenä tai osana Dir-klaania. Jalosukuisten paimentolaisklaaniperheiden lisäksi suuri ryhmä on maanviljelyä harjoittava Mirifle-Digil/Rahanweyn-klaani.[[1]](#footnote-1) Edellä mainittujen klaanien ohella Somaliassa on klaaneihin kuulumattomia vähemmistöryhmiä, joita ovat uskonnolliset, etniset ja ammatilliset vähemmistöryhmät.[[2]](#footnote-2)

Midgan on yksi somalialainen ammatillinen vähemmistöryhmä, johon viitataan myös termeillä madhiban, musse deriyo sekä maan pohjoisosassa termillä gaboye.[[3]](#footnote-3) Ammatillisia vähemmistöryhmiä ylenkatsotaan ja syrjitään jalosukuisten klaanien toimesta mm. heidän harjoittamiensa ja muiden paimentolaisklaanien keskuudessa halveksittuina pitämien ammattien vuoksi. Heitä pidetään epäpuhtaina. Heihin kohdistuvaa ylenkatsetta vahvistaa ja ylläpitää lisäksi heidän vääränä pidetty ruokavalionsa, sekä myytti siitä, että heidän esi-isänsä söi islamin määräysten vastaisesti teurastettua lihaa.[[4]](#footnote-4) Osa kielteisestä suhtautumisesta perustuu siihen, ettei ammatillisilla vähemmistöryhmillä ole vastaava tunnettua alkuperää ja sukuyhteyttä profeetta Muhamedin perheeseen, kuin jalosukuisina itseään pitävillä valtaklaaneilla.[[5]](#footnote-5)

Katso tarkemmin midgan / madhiban -vähemmistöryhmästä maatietopalvelun kyselyvastaus *Somalia / Midgaan-vähemmistöryhmä, bon/boon -termi.*[[6]](#footnote-6)

**Somalian vähemmistöryhmien, ja erityisesti midganeiden toimiminen Somalian armeijassa**

Somaliaa vuoteen 1991 hallinnut sotilasjohtaja Siad Barre nosti vähemmistöryhmiin, erityisesti midgan-, tumal- ja yibir-ryhmiin kuuluvia henkilöitä korkeisiin asemiin hallinnossaan ja maan armeijassa.[[7]](#footnote-7) Somaliassa työskentelevän somalialaisen tutkijan mukaan Barren kaudella armeijan komentajana toimi mm. gaboye-taustainen kenraali Ali Samatar. Hän oli Barren luottomies ja hänen asemansa oli erittäin vahva.[[8]](#footnote-8) Gaboye-taustaisten yksilöiden nostaminen korkeisiin asemiin ei kuitenkaan heijastunut gaboye-ryhmän aseman ja elinolosuhteiden yleiseen paranemiseen.[[9]](#footnote-9) Barren johtaman hallinnon kukistumiseen johtaneen konfliktin yhteydessä gaboye-ryhmän arvioitiin kuitenkin tukevan ja kannattavan Barren hallintoa, mikä johti heihin kohdistuviin väkivaltaisiin kostoihin.[[10]](#footnote-10)

Yhdysvaltalaisen Somalia-tutkija Daniel Van Lehmanin mukaan Somalian hallitus on menneisyydessä käyttänyt midgan-, tumal-, yibir-, jne. vähemmistöryhmiin kuuluvia mm. vakoilijoina poliittiselle eliitille.[[11]](#footnote-11)

Käytettävissä olevissa lähteissä oli saatavilla rajoitetusti tietoa siitä, onko Somalian armeijassa tänä päivänä vähemmistöryhmiin tai -klaaneihin, kuten midgan-ryhmään kuuluvia henkilöitä.

Van Lehmanin ja Bensteadin vuonna 2019 julkaiseman artikkelin mukaan vähemmistöryhmät on pääosin jätetty armeijan toiminnan ulkopuolelle. Somalian armeija, mukaan lukien Yhdysvaltojen kouluttamat Danab-erikoisjoukot koostuvat pääasiallisesti Somalian valtaklaaneihin kuuluvista.[[12]](#footnote-12)

Somaliassa työskentelevän somalialaisen tutkijan mukaan vähemmistöryhmiin kuuluvia työskentelee turvallisuusjoukoissa kuitenkin jonkin verran. Heitä toimii Somalian armeijassa, poliisissa ja tiedustelupalvelu NISAssa (National Intelligence and Security Agency).[[13]](#footnote-13) Somalian armeijassa toimii myös bantu-marginaaliryhmään kuuluvia sotilaita.[[14]](#footnote-14) Somalialaisten vähemmistöryhmien asemaa tutkineen Van Lehmanin mukaan bantutaustaisia sotilaita on rekrytoitu Somalian armeijaan, mutta heidän asemansa ei ole rinnastettavissa valtaklaaneihin kuuluviin sotilaisiin. Käytännössä bantusotilaiden asema armeijassa on alisteinen valtaklaaneihin kuuluviin sotilaisiin nähden. Bantutaustaisia sotilaita ei hänen mukaansa ole otettu käyttöön lainkaan tai jos on, niin he ovat joutuneet toimimaan vaarallisissa hyökkäyksissä ensimmäisenä eturivin taistelijoina, jotta valtaklaaneihin kuuluvien sotilaiden tappiot pysyisivät pienempinä.[[15]](#footnote-15)

Van Lehmanin mukaan Somalian hallituksen pelkona on, että sotilaallisesti voimistuneena bantuista tulisi liian vahvoja, mikä voisi mahdollistaa heidän pyrkimyksiään vaatia tasaveroisia kansalaisoikeuksia vahvoihin valtaklaaneihin kuuluvien kanssa.[[16]](#footnote-16) Saman suuntaisen ajatuksen on esittänyt Yhdysvalloissa asuva bantutaustainen somaliyhteisö. Sen mukaan Somalian armeijassa dominoivat Somalian valtaklaanit ovat estäneet bantuja hankkimasta aseita ja rekrytoitumasta laajemmassa mitassa maan turvallisuusjoukkoihin, koska ne pelkäävät sotilaallisesti varustautuneiden bantujen olevan uhka heidän valta-asemalleen.[[17]](#footnote-17)

Van Lehmanin mukaan Somalian hallituksen pelkoa kuvaa bantutaustaisen kenraali Sheegow Ahmed Alin pidätys elokuussa 2023.[[18]](#footnote-18) Kenraali Sheegow liittyi vuonna 2012 (joidenkin tietojen mukaan 2014[[19]](#footnote-19)) Somalian armeijaan toimittuaan ja loikattuaan sitä ennen al-Shabaabista. Hänen mukanaan armeijaan liittyi 50 – 100 häntä tukenutta taistelijaa.[[20]](#footnote-20) Sheegow yleni armeijassa nopeasti kapteeniksi ja joidenkin lähteiden mukaan myöhemmin kenraaliksi.[[21]](#footnote-21) Hänen johtamansa joukot ovat olleet merkittävässä roolissa Lower ja Middle Shabellen maakunnissa käydyissä al-Shabaabin vastaisissa taisteluissa.[[22]](#footnote-22) Kenraali Sheegow ja 25 hänelle lojaalia taistelijaa pidätettiin elokuussa 2023 Mogadishussa kolmen ihmisen kuolemaan johtaneen tulitaistelun seurauksena. Sheegowia ja häntä tukeneita sotilaita syytettiin epävakauden aiheuttamisesta pääkaupungissa. Poliisin mukaan Sheegowin asunnosta löytyi varastettuja matkapuhelimia sekä väärennettyjä seteleitä.[[23]](#footnote-23) Marraskuun 2023 alussa Sheegow tuomittiin 10 vuodeksi vankeuteen kapinan lietsomisesta. Samassa yhteydessä hänen varamiehelleen langetettiin kuolemantuomio yhteenotossa aiheutuneiden kuolemantapausten vuoksi. Lisäksi 18 muuta Sheegowin ryhmään kuulunutta taistelijaa sai kuuden vuoden vankeusrangaistukset.[[24]](#footnote-24)

Tutkija Van Lehman pitää Sheegowia ja hänen miehiään vastaan esitettyjä syytteitä tekaistuina. Hänen mukaansa Sheegow pyrki aktivoimaan bantuja al-Shabaabin vastaiseen taisteluun. Hän oli aiemmin pyrkinyt yhteistyöhön Somalian hallituksen kanssa ja tehnyt ehdotuksen, miten hän voisi auttaa Somalian armeijaa kukistamaan al-Shabaabin maan eteläosissa. Van Lehmanin mukaan Somalian hallitus ja siinä vahvassa asemassa oleva Hawiye-klaani ei kuitenkaan halua bantujen onnistuvan heille perinteisesti kuuluneiden maa-alueiden vapauttamisessa ja haltuun ottamisessa. Van Lehmanin mukaan hallitukselle on mieluisampaa nähdä al-Shabaab kontrolloimassa nykyisiä alueita, kuin että sotilaallisesti vahvistuneet bantut menestyisivät taistelussa ja vaatisivat siitä voimaantuneina oikeuksiaan.[[25]](#footnote-25)

Myös somalialainen tutkija ihmettelee epäloogisuutta Sheegowin pidätyksen osalta. Hänen mukaansa on kummallista, että jos Sheegow pidätettiin erilaisten väitettyjen rikosten perusteella, niin miksi takavuosina huomattavasti vakavampiin ihmisoikeusloukkauksiin ja ryöstelyihin syyllistyneet valtaklaaneihin kuuluvat sotaherrat ovat edelleen vapaana ja vailla joutumista oikeudelliseen edesvastuuseen. Osa entisistä sotaherroista istuu jopa parlamentissa. Tutkijan mukaan tämä on selkeä esimerkki vallitsevasta epäoikeudenmukaisuudesta ja rankaisemattomuudesta.[[26]](#footnote-26)

# Voiko vähemmistöryhmään kuuluva henkilö toimia esimiestehtävissä armeijassa?

Somalialaisen tutkijan mukaan vähemmistöryhmään kuuluvan on mahdollista toimia johtotehtävissä armeijassa. Esimerkiksi tumal-taustainen kenraali Bashir Gobe on toiminut mm. tiedustelupalvelu NISAn ja vankeinhoitolaitoksen johtajana. Tutkijan mukaan vähemmistöryhmiin kuuluvien on kuitenkin vaikea yleisesti ottaen toimia johtavassa roolissa. Heidän asemansa ei ole tässä suhteessa sama kuin ns. valtaklaaneihin kuuluvien sotilaiden. Johtotehtävissä toimiminen on heille vaikeampaa, eivätkä he voi käyttää valtaa kuten vahvoihin klaaneihin kuuluvat. Tutkijan mukaan vähemmistöryhmään kuuluvan sotilaan mahdollisuuksiin toimia komentavana upseerina vaikuttaa paljon hänen persoonansa ja muu konteksti.[[27]](#footnote-27)

Kuten kohdassa 1. ilmeni, Somalian armeijassa upseerin asemaan on edennyt myös bantutaustainen kapteeni/kenraali Sheegow Ahmed Ali. Hän tuli tunnetuksi ja eteni armeijassa nopeasti rohkeutensa ansiosta.[[28]](#footnote-28) Käytettävissä lähteissä ei ilmene, onko hänen alaisuudessaan toiminut valtaklaaneihin kuuluvia sotilaita. Tähän liittyen merkityksellistä on myös hänen todellinen sotilasarvonsa, sillä Somalian armeijassa kapteenin alaisuudessa toimii 100 sotilasta, kun taas kenraali johtaa 2 500 sotilasta[[29]](#footnote-29).

Somalialaisia vähemmistöryhmiä tutkinut Van Lehman arvelee, että Somalian armeijassa tuskin hyväksyttäisiin halveksuttuun gaboye-ryhmään kuuluvan komentajan johtavan vahvoihin klaaneihin kuuluvia taistelijoita. Gaboye-ryhmään kuuluvien lukumäärä on lisäksi suhteellisen vähäinen verrattuna valtaklaaneihin.[[30]](#footnote-30)

# Onko henkilö, jonka äiti kuuluu jaloon valtaklaaniin ja isä vähemmistöryhmään, paremmassa asemassa armeijaan työllistymisen näkökulmasta, kuin henkilö, jonka molemmat vanhemmat kuuluvat vähemmistöryhmään (Midgan/Madhibaan)?

Käytettävissä olevissa lähteissä ei ollut saatavilla tietoja, onko henkilö, jonka äiti kuuluu jaloon valtaklaaniin ja isä vähemmistöryhmään, paremmassa asemassa armeijaan työllistymisen näkökulmasta, kuin henkilö, jonka molemmat vanhemmat kuuluvat vähemmistöryhmään.

Seka-avioliitot gaboye-taustaisen ja somalialaisen valtaklaaniin kuuluvan henkilön välillä ovat hyvin harvinaisia ja niitä vältetään.[[31]](#footnote-31) Somalian vähemmistöryhmiä tutkineen yhdysvaltalaisen tutkijan Daniel Van Lehmanin mukaan niitä ei käytännössä solmita lainkaan.[[32]](#footnote-32)

Seka-avioliittoja pidetään tabuna, ja sellaisen solmiva pariskunta voi joutua suuriin vaikeuksiin. Ongelmallisin tilanne on silloin, kun mies kuuluu ns. vähemmistöryhmään ja nainen vahvaan valtaklaaniin. Klaaniyhteisöllisyyden patrilineaalisen periytymislogiikan mukaan tällaisessa tapauksessa avioliitossa syntyneet lapset kuuluisivat vähemmistöryhmään, mitä naisen puoleinen valtaklaaniin kuuluva suku pitäisi sosiaalisen arvon ja arvostuksen alentumisena.[[33]](#footnote-33)

Somalimaata tutkineen Markus Hoehnen mukaan kyseisellä hallintoalueella seka-avioliiton solminut pariskunta joutuu yleensä pakenemaan ja elämään jossain muualla, jos aviomies kuuluu vähemmistöryhmään ja nainen vahvaan valtaklaaniin.[[34]](#footnote-34)

Käytettävissä olevien lähteiden mukaan seka-avioliiton solmineisiin voi pahimmassa tapauksessa kohdistua väkivaltaa valtaklaaniin kuuluvan morsiamen/vaimon sukulaisten taholta.[[35]](#footnote-35) Eräässä lähteessä kuvataan, kuinka seka-avioliiton gaboye-taustaisen miehen kanssa solminut valtaklaaniin kuuluva nainen ja heidän lapsensa uhattiin tappaa omien sukulaisten toimesta. Naiseen oli jo kohdistettu väkivaltaa, ja hänen aviomiehensä oli uhan vuoksi paennut maasta.[[36]](#footnote-36) Tällaisessa tilanteissa avioliiton solminut valtaklaaniin kuuluva nainen tulee yleensä myös hylätyksi perheensä taholta. Myös vähemmistöryhmään kuuluvan sulhasen perhe pyrkii estämään avioliiton syntymisen, koska se pelkää naisen sukulaisen taholta tulevaa kostoa.[[37]](#footnote-37)

Kuten edellä on tuotu esiin, somalialaiseen valtaklaaniin kuuluvaan naiseen, joka on solminut avioliiton vähemmistöryhmään kuuluvan miehen kanssa, suhtaudutaan yleensä kielteisesti naisen oman suvun ja klaanin taholta. Seka-avioliitosta syntyneet lapset kuuluvat tällaisessa tapauksessa samaan vähemmistöryhmään isänsä kanssa, ja sama negatiivinen asennoituminen kohdistuu myös heihin. Mikäli valtaklaaniin kuuluvaan naiseen suhtaudutaan negatiivisesti ja hän tulee oman perheensä ja sukunsa hylkäämäksi, on perusteltua olettaa, että hänen mahdollisuutensa (yksin) vaikuttaa vähemmistöryhmään kuuluvan poikansa rekrytoitumisessa Somalian armeijaan ovat heikot.

## Lähteet

ACCORD (Austrian Centre for Country of Origin and Asylum Research and Documentation) 15.12.2009. *Clans in Somalia - Report on a Lecture by Joakim Gundel, COI Workshop Vienna, 15 May 2009 (Revised Edition)*. Saatavilla: <https://www.ecoi.net/en/file/local/1193130/90_1261130976_accord-report-clans-in-somalia-revised-edition-20091215.pdf> (käyty 12.12.2022).

EASO (European Asylum Support Office)

09/2021. EASO Country of Origin Information Report - Somalia Targeted profiles. <https://coi.easo.europa.eu/administration/easo/PLib/2021_09_EASO_COI_Report_Somalia_Targeted_profiles.pdf> (käyty 20.11.2023).

EASO 29.1.2019. COI Query: *Information on the Somali caste of Madhibans*. Saatavilla: <https://www.ecoi.net/en/file/local/2002652/SOM_Q3.pdf> (käyty 12.12.2022).

Garowe Online

21.8.2023. *Somalia: Arrest of Shegow Sparks Protests, Debate in Mogadishu*. <https://www.garoweonline.com/en/news/somalia/somalia-arrest-of-shegow-sparks-protests-debate-in-mogadishu> (käyty 17.11.2023).

19.8.2023. *Renegade military officer arrested in Somalia over chaos in Mogadishu*. <https://www.garoweonline.com/en/news/somalia/renegade-military-officer-arrested-in-somalia-over-chaos-in-mogadishu> (käyty 17.11.2023).

Halqabsi News 19.8.2023. *Intense Overnight Standoff in Mogadishu Concludes with General Sheegow’s Surrender*. <https://halqabsi.com/2023/08/intense-overnight-standoff-in-mogadishu-concludes/> (käyty 17.11.2023).

Hill, Martin 23.11.2010. *No Redress: Somalia’s Forgotten Minorities*. (MRG) Minority Rights Group. <https://minorityrights.org/wp-content/uploads/old-site-downloads/download-912-Click-here-to-download-full-report.pdf> (käyty 14.12.2022).

IRBC (Immigration and Refugee Board of Canada) 4.12.2012. *Somalia: The Gabooye (Midgan) people, including the location of their traditional homeland, affiliated clans, and risks they face from other clans. SOM104239.E.* Saatavilla: <https://www.refworld.org/docid/51e4fce94.html> (käyty 20.11.2023).

Landinfo 12.12.2016. *Query response: Somalia: Low status groups.* <https://landinfo.no/asset/3514/1/3514_1.pdf> (käyty 14.12.2022).

Maahanmuuttovirasto / Maatietopalvelu 20.12.2022. *Somalia / Midgaan-vähemmistöryhmä, bon/boon -term* [kyselyvastaus]. Saatavilla Tellus-maatietokannasta.

Shabelle News 20.8.2023. *Violet protests in Mogadishu following the arrest of top army General*. <https://shabellemedia.com/violet-protests-in-mogadishu-following-the-arrest-of-top-army-general/> (käyty 17.11.2023).

Somalia Bantu Community of North America 22.8.2023. *Urgent Appeal to Free General Sheegow Ahmed Ali from Illegal Detention in Somalia*. <https://www.change.org/p/urgent-appeal-to-free-general-sheegow-ahmed-ali-from-illegal-detention-in-somalia> (käyty 17.11.2023).

The Somali Digest 2.11.2023. *General Shegow And His Militia Sentenced*. <https://thesomalidigest.com/general-shegow-and-his-militia-sentenced/> (käyty 20.11.2023).

UN OCHA (United Nations Office for the Coordination of Humanitarian Affairs) 1.8.2002. *A study on minorities in Somalia*. <https://www.unocha.org/publications/report/somalia/study-minorities-somalia> (käyty 16.11.2023).

Van Lehman, Daniel & Benstead, Lindsday J. 19.6.2019. *Protecting Somali Minorities Is Good Military Strategy*. <https://lobelog.com/protecting-somali-minorities-is-good-military-strategy/> (käyty 17.11.2023).

Vitturini, Elia 2017. *The Gaboy of Somaliland: Legacies of Marginality, Trajectories of Marginality.* Väitöskirja. University of Milan-Bicocca. “Riccardo Massa” Department of Human Sciences for Education. Doctoral Programme in Cultural and Social Anthropology. <https://boa.unimib.it/retrieve/e39773b4-6d32-35a3-e053-3a05fe0aac26/phd_unimib_734232.pdf> (käyty 20.11.2023).

Muut:

Somalialaisen tutkijan (tutkija haluaa turvallisuussyistä pitäytyä nimettömänä) sähköpostiviestit 3.11.2023 ja 12.11.2023.

Van Lehman, Daniel J. (Visiting Scholar, Middle East Studies Center, Portland State University, Portland, Oregon USA) sähköpostiviestit 2.11.2023 ja 5.11.2023.

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. ACCORD 15.12.2009, s. 7, s. 11–12; Hill / MRG 23.11.2010, s. 7. [↑](#footnote-ref-1)
2. EASO 29.1.2019, s. 2; Hill / MRG 23.11.2010, s. 8. [↑](#footnote-ref-2)
3. Hill / MRG 23.11.2010, s. 8 ja s. 12. [↑](#footnote-ref-3)
4. Landinfo 12.12.2016, s. 3; Hill / MRG 23.11.2010, s. 9; EASO 29.1.2019, s. 6. [↑](#footnote-ref-4)
5. ACCORD 15.12.2009, s. 15; EASO 29.1.2019, s. 2. [↑](#footnote-ref-5)
6. Maahanmuuttovirasto / Maatietopalvelu 20.12.2022. [↑](#footnote-ref-6)
7. UN OCHA 1.8.2002; EASO 09/2021, s. 61. [↑](#footnote-ref-7)
8. Somalialainen tutkija, sähköposti 3.11.2023. [↑](#footnote-ref-8)
9. Vitturini 2017, s. 211. [↑](#footnote-ref-9)
10. UN OCHA 1.8.2002; EASO 09/2021, s. 62. [↑](#footnote-ref-10)
11. Van Lehman, sähköpostiviesti 2.11.2023. [↑](#footnote-ref-11)
12. Van Lehman & Benstead 19.6.2019. [↑](#footnote-ref-12)
13. Somalialainen tutkija, sähköposti 3.11.2023. [↑](#footnote-ref-13)
14. Shabelle News 20.8.2023; Van Lehman, sähköpostiviesti 2.11.2023. [↑](#footnote-ref-14)
15. Van Lehman, sähköpostiviesti 2.11.2023. [↑](#footnote-ref-15)
16. Van Lehman, sähköpostiviesti 2.11.2023. [↑](#footnote-ref-16)
17. Somalia Bantu Community of North America 22.8.2023. [↑](#footnote-ref-17)
18. Van Lehman, sähköpostiviesti 5.11.2023. [↑](#footnote-ref-18)
19. Garowe Online 21.8.2023. [↑](#footnote-ref-19)
20. Halqabsi News 19.8.2023. [↑](#footnote-ref-20)
21. Halqabsi News 19.8.2023; Somalia Bantu Community of North America 22.8.2023; Garowe Online 21.8.2023. [↑](#footnote-ref-21)
22. Somalia Bantu Community of North America 22.8.2023. [↑](#footnote-ref-22)
23. Garowe Online 19.8.2023. [↑](#footnote-ref-23)
24. The Somali Digest 2.11.2023. [↑](#footnote-ref-24)
25. Van Lehman, sähköpostiviesti 5.11.2023. [↑](#footnote-ref-25)
26. Somalialainen tutkija, sähköposti 3.11.2023. [↑](#footnote-ref-26)
27. Somalialianen tutkija, sähköposti 3.11.2023 ja 12.11.2023. [↑](#footnote-ref-27)
28. Halqabsi News 19.8.2023. [↑](#footnote-ref-28)
29. Garowe Online 21.8.2023. [↑](#footnote-ref-29)
30. Van Lehman, sähköpostiviesti 2.11.2023. [↑](#footnote-ref-30)
31. EASO 09/2021, s. 63; Van Lehman, sähköpostiviesti 2.11.2023. [↑](#footnote-ref-31)
32. Van Lehman, sähköpostiviesti 2.11.2023. [↑](#footnote-ref-32)
33. EASO 09/2021, s. 75. [↑](#footnote-ref-33)
34. EASO 09/2021, s. 75. [↑](#footnote-ref-34)
35. EASO 09/2021, s. 75; IRBC 4.12.2012. [↑](#footnote-ref-35)
36. IRBC 4.12.2012. [↑](#footnote-ref-36)
37. EASO 09/2021, s. 75. [↑](#footnote-ref-37)